ሰላም ከሌለ ልማትን ማምጣትና የስራ ዕድል መፍጠር እንደማይቻል ጠቅላይ ሚኒስትሩ አሳሰቡ
አዲስ አበባ፡- “ሰላም ከሌለ የምንፈልገውን ልማት ማምጣትና የስራ ዕድል መፍጠር አንችልም”ሲሉ ጠቅላይ ሚኒስትር ዶክተር አቢይ አህመድ አስታወቁ፡፡ የአገር ሰላምና ደህንነትን ለማስከበር ፣ ኢንቨስትመንትን ለማሳለጥና ለዜጎች ሰፊ የስራ ዕድል ለመፍጠር
ሁሉም ሰው የመንደሩን፣ከተማውን፣ወረዳውን፣ዞኑንና ክልሉን ሰላም መጠበቅ እንዳለበት አሳሰቡ።
ጠቅላይ ሚኒስትሩ የብሄራዊ የኢንቨስትመንትና የስራ ዕድል ፈጠራ መሪ ኮሚቴ ትናንት ውይይት ባካሄደበት ወቅት እንደገለጹት፤ለኢንቨስትመንትና ለስራ ዕድል ፈጠራ ትልቁ ማነቆ የስላም እጦት ነው፣ሰላምን ማስፈን የሚቻለው በመንግሥት ጸጥታ ኃይል ብቻ ሳይሆን የየአካባቢው ማህበረሰብ፣ቀበሌና እያንዳንዱ ኩባንያ የራሱን አካባቢ ሰላም ማረጋገጥ ሲችል ነው። ለወጣቶች የስራ ዕድል የሚፈጥሩ የአገር ውስጥና የውጭ ባለሀብቶች ህዝብንና መንግሥትን አምነው ገንዘባቸውን በተለያዩ የኢንቨስትመንት መስኮች ላይ እንዲያውሉና ለልጆቻችን ስራ እንዲፈጥሩ እንደሚፈለግ አስታውቀዋል። ኢንቨስትመንትን የማቃጠልና የመጉዳት ነገር መቆም እንዳለበትም ጠቅላይ ሚኒስትሩ አሳስበዋል። ሰው የፈለገ ቢቸገርና ቢበሳጭ የሚበላበትን ገበታ መጣልና መስበር እንደሌለበት አስገንዝበዋል። የተለየ ውጫዊ ጠላት እስካልመጣ ድረስ በውስጥ የሚፈጠር መጠነኛ ግጭት የከፋ አደጋ እንዳያጋጥም ማህበረሰቡ አካባቢውንና አገሩን መጠበቅ እንዳለበት ገልጸው፤ የስራ ዕድል ፈጠራና ልማት በእያንዳንዱ ቤት ገብቶ ብዙዎችን መጠቀም የሚችለው ሰላም ሲኖር ነው ብለዋል። ከጸጥታ አኳያ አሁንም ተጨማሪ ስራ እንደሚያስፈልግ የጠቀሱት ጠቅላይ ሚኒስትሩ፣ የአገር ሰላምና ደህንነት የማስከበር፣ ኢንቨስትመንትን የማሳለጥና ሰው ሳይቸገር ሰርቶ እንዲገባ የማድረጉ ጉዳይ በመንግሥት ብቻ ሊከወን እንደማይችልም አስታውቀዋል። እያንዳንዱ ክልል ከየአካባቢው ህብረተሰብ ጋር በመቀናጀት ሁሉም ሰው መንደሩን፣ ከተማውን፣ ወረዳውን፣ዞኑንና ክልሉን እንዲጠበቅ ማድረግ አለበት ሲሉ አሳስበዋል። ጠቅላይ ሚኒስትሩ እንደገለጹት፤ክልሎች የጸጥታውን ዘርፍ ማጠናከርና ማህበረሰቡ ባለ ድርሻ አካል እንደ መሆኑ ሰላምን በማስጠበቅ ኃላፊነቱን እንዲወጣ ማድረግ አለባቸው። ወጣቶች ኃይላቸውን ለበጎ ፈቃደኝነት ለማዋል የሚያስችላቸውን ጠንካራ አስተሳሰብ እና አቋም ማዳበር ላይ እንዲሠሩ፣ የመንግሥት መስሪያ ቤቶች በጎ ፈቃደኝነትን ከቅጥር ቅድመ ሁኔታዎች መካከል አንዱ እንዲያደርጉ፣በግል እና በመንግሥት ዘርፎች መካከል ያለው ትብብር እና መናበብ ተጠናክሮ መቀጠል ይኖርበታል። ጠቅላይ ሚኒስትር ዐቢይ ኢትዮጵያ ወደ ብልጽግና የምታደርገው ጉዞ በልዩ ልዩ ኃላፊ ክስተቶች የተነሣ መቋረጥ እንደሌለበትም አስገንዝበዋል። የተገኙ ስኬቶችን እየመዘገቡ በዕድገት ጎዳና መገስገስ አስፈላጊ መሆኑን ተናግረዋል። የኢትዮጵያን ብልፅግና ማረጋገጥ የሚቻለው የእያንዳንዱን ዜጋ ኑሮ ማሻሻል ስንችል ነው ያሉት ጠቅላይ ሚኒስትሩ፤ ክልሎች ለወጣቶች፣ ለአርሶ አደሮችና አነስተኛ ትርፍ በሚያስገኙ ሥራዎች ለተሠማሩ ዜጎች ድጋፍ በመስጠትና ተደራሽ በማድረግ የጀመሩትን የስራ አጥ ዜጎችን የመቀነስ ተግባር አጠናክረው እንዲቀጥሉ አሳስበዋል። ክልሎች በበኩላቸው ወጣቶች ለጥፋት ዓላማ ማሳኪያ እንዳይውሉና ለስደት እንዳይዳረጉ ሰፊ የስራ ዕድል በመፍጠር ረገድ ትኩረት ሰጥተው እንደሚሰሩ ገልጸዋል። በተለይ የቡድር ማነቆን በመፍታት፣ የንግድ አሰራሩን በማዘመንና በኢንፎርሜሽን ቴክኖሎጂ በመታገዝ ሰፊ የስራ ዕድል ለመፍጠር ዝግጁ መሆናቸውን በሰጡት አስተያየት አረጋግጠዋል። በእለቱም የሀዩንዳይ ኩባንያ በኤሌክትሪክ ሀይል የሚሰራ ተሽከርካሪ ለጠቅላይ ሚኒስትሩ በስጦታ አበርክቷል። ኩባንያው በኤሌክትሪክ የሚሰራ መኪና ኢትዮጵያ ውስጥ የሚሰራ መገጣጠም መጀመሩም ታውቋል።አዲስ ዘመን ሐምሌ 21/2012ጌትነት ምህረቴ